Frank Vandenbroucke

Coridor ciclista.
Frank Vandenbroucke a l'era nà a Mouscron ai 6 ëd novèmber dël 1974 e a l'é mòrt a [[Saly] ai 12 d'otóber dël 2009.

A l'ha passà soa anfansia a Ploegsteert, un vilage valon arà tra le Fiandrie e la Fransa.
A quatr agn a l'é stàit pijà sota da na vitura e a l'ha passà tre mèis a l'ospidal.

Ij sucess ësportiv
A 18 agn a l'ha pijà na mudaja ëd bronz al campionà dël mond dij giovo.
Peui a vagna Paris-Brussel, Gand-Wevelgem, Paris-Nissa.
Ant l'avril 1999 a vagna la Liegi-Bastogne-Liegi.

Ij problema con la dròga
Un mèis pì tard a l'é fërmà da la brigà dla dròga: a arzulta nossent da l'acusa ëd tràfich ëd prodot për bombagi, ma colpèivol ëd consum.
Dël 1999 a vagna doe tape dël Gir dla Spagna.
N'ann pì tard a intra an depression.
Ai 27 ëd fërvé dël 2002 an sl'autostrà antra Brussel e Gand ij gendarm a treuvo ant la vitura ëd Bernard Sainz (ël dotor miràcol) na gran quantità ëd fiolëtte e siringhe; chiel-sì a fortiss ëd rivé da ca ëd Vandenbroucke.
A ca dël coridor ij polissiòt a dëscheurvo na farmacìa ëd bombe, dont l'EPO.
Vandenbroucke a l'é mnà an manëtte a la përzon ëd Termonde.

Dël 2003 a riva scond al Gir dle Fiandre.
Dël 2005 a serca 'd massesse: soa mare a lo treuva inanimà an soa stansia e chiel as salva.
Ant ël 2006 a cor an Italia sota 'n nòm fàuss: Francesco Del Ponte.
A serca torna 'd massesse e a passa vàire sman-e an n'ospidal psichiàtrich.
Ant ël 2008 a-i seurt an sij giornaj la notissia ch'a sarìa amplicà, tanme consumador, ant un tràfich ëd cocain-a.
Dël 2009 a vagna na tapa contra 'l temp an na corsa dë sconda categorìa.

Frank Vandenbroucke a l'é mòrt ai 12 d'otóber 2009 për n'embolìa polmonar an n'obergi ëd Saly, na stassion ëd vilegiadura.

Vandenbroucke, Frank